Hvitmalt Gjerde har spilt sammen i halvannet år. I sommer spilte de på Periferifestivalen og Tellés Sommerfest - også den en festival som har til formål å hjelpe nye band opp og frem. Kommende helg venter Phonofestivalen i Bergen.
- Vi gleder oss veldig til Phonofestivalen. På Periferifestivalen spilte vi på en ung scene, men det var mange folk. Vi fikk bare spilt tre låter, så det var ikke helt som ønsket. Men vi er alltid glade for å spille konsert, uansett om det er for én mann eller for to hundre, sier trommis Kverneng.
Bandnavnet Hvitmalt Gjerde oppsto tilfeldig, kan han fortelle.
- Det har ingen betydning for oss. Meg og Johannes, som er gitarist og vokalist, prøvde å finne et navn, etter å ha vært innom mange forskjellige rare bandnavn. Vi har spilt sammen siden syvende klasse, så vi har hele den teenage spirit-en gående, sier den Bylarm-klare musikeren.
Sammen med resten av gjengen i bandet går han i studio i høst for å jobbe med en kommende plate.